

### Hospodárska a sociálna rada

### Slovenskej republiky

## Ján Richter

## predseda

## Bratislava 07.01.2013

Číslo záznamu: 63/2013

**Z Á Z N A M**

**z mimoriadneho plenárneho zasadnutia Hospodárskej a sociálnej rady**

**Slovenskej republiky konaného dňa 07.01.2013**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov

Predkladá: MV SR

1. Návrh zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov

Predkladá: MZ SR

1. Rôzne

Rokovanie otvoril a viedol predseda rady pán Richter, ktorý privítal členov Rady a zaželal v roku 2013 viac práce pre Slovákov a menej chudoby, pre sociálnych partnerov efektívny sociálny dialóg, ktorý povedie k sociálnemu zmieru a rešpektovanie aj iných názorov. Ďalej požiadal o zaradenie bodu číslo 2 do programu rokovania. S týmto návrhom súhlasili všetci sociálni partneri.

**K bodu 1**

Návrh zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov

Predmetný návrh zákona predniesol podpredseda vlády a minister vnútra SR pán Kaliňák.

Stanovisko za AZZZ SR predniesol pán Karlubík, ktorý dal slovo expertom pánovi Masárovi, pani Neveziovej a pánovi Ondrouškovi, ktorí prezentovali konkrétne pripomienky, ktoré sú podrobne rozobraté v písomnom stanovisku.

Na všetky pripomienky reagoval predkladateľ.

Stanovisko za KOZ SR predniesol pán Barčík, ktorý predniesol k návrhu zákona nasledovnú pripomienku:

V § 1 odsek 3 žiada KOZ SR doplniť písmeno e), ktoré znie: „e) univerzálna poštová služba podľa osobitného predpisu 6ab) poskytovaná verejnému obstarávateľovi podľa § 6 odsek 1 písm. a) až d).“

Poznámka pod čiarou k odkazu 6ab znie:

„6ab) § 3 odsek 2 písm. a), c) a e) až g) zákona č. 324/2011 Z. z. o poštových službách a o zmene a doplnení niektorých zákonov.“

Expert KOZ SR bol diskutovať uvedenú pripomienku s predkladateľom a predkladateľ prisľúbil, že sa ňou bude zaoberať, len hľadá spôsob vhodnej formulácie na jej zapracovanie.

KOZ SR odporučila po zapracovaní uvedenej pripomienky postúpiť novelu zákona na ďalšie legislatívne konanie.

Stanovisko za RÚZ predniesol pán Jusko, ktorý ocenil priebeh diskusie, ktoré venovalo Ministerstvo vnútra pri príprave návrhu zákona, kedy došlo k zblíženiu viacerých stanovísk. Ocenil, že predložená novela je lepšia ako súčasný právny stav. V písomnom stanovisku je uvedených 11 zásadných pripomienok, ktoré odrážajú rozdielnosť názorov, z dôvodu rozdielnych záujmov. Upozornil, že dôležitá bude aplikačná prax, ktorá ukáže kvalitu predloženého zákona. K niektorým pripomienkam sa vyjadrili pán Lukáč a pani Segečová.

Stanovisko za ZMOS predniesol pán Dvonč, ktorý uviedol, že ZMOS neuplatňuje k návrhu zákona žiadne zásadné pripomienky, predložilo predkladateľovi na zváženie len odporúčania.

K doložke vybraných vplyvov ZMOS považuje za vhodné, aby predkladateľ uviedol a zdôvodnil predpokladané finančné dopady návrhu zákona na rozpočty územnej samosprávy, a to nielen na bežný rok, ale aj na nasledujúce rozpočtové roky. Potrebným sa javí predovšetkým dopracovanie doložky vplyvov v podobe kvantifikovania objemu finančných prostriedkov, ktoré budú musieť mestá a obce ako verejní obstarávatelia vynaložiť na zabezpečenie a realizáciu nákupu bežných tovarov a služieb prostredníctvom elektronického trhoviska.

K bodu 101. § 111a

ZMOS navrhla predkladateľovi zvážiť vhodnosť formulácie zákonnej právomoci Rady rozhodovať o vlastných odmenách.

Podľa návrhu zákona štatút Rady, ktorý má okrem iného upravovať odmenu člena rady si schvaľuje Rada sama.

ZMOS návrh zákona odporučila na ďalšie legislatívne konanie.

Po dlhšej diskusii, kedy podpredseda vlády a minister vnútra pán Kaliňák a jeho experti pani Behrová a pán Kaľavský vysvetlili a prediskutovali väčšinu pripomienok sociálnych partnerov, požiadali zástupcovia RÚZ a AZZZ SR ešte o jedno stretnutie s predkladateľom na uzavretie pripomienok. K tejto požiadavke sa pripojilo aj ZMOS. Predkladateľ s požiadavkou sociálnych partnerov súhlasil (stretnutie sa uskutoční 9.1.2013 o 15,00h) a uviedol, že do druhého čítania v NR SR je návrh zákona otvorený a je možnosť sa k nemu vyjadrovať. V diskusii podpredseda vlády a minister financií pán Kažimír vyzval sociálnych partnerov na spoluprácu pri tvorbe daňového ratingu, s ktorým sa uvažuje aj vo vzťahu k trhovisku.

**Záver**

**Rada**

1. **ZMOS súhlasí s predloženým návrhom zákona bez pripomienok,**
2. **AZZZ SR, KOZ SR a RÚZ súhlasia s pripomienkami,**

**C. odporúča návrh zákona na ďalšie legislatívne konanie.**

**K bodu 2**

Návrh zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov

Predmetný návrh zákona predniesla ministerka zdravotníctva SR pani Zvolenská.

Stanovisko za AZZZ SR predniesol pánKarlubík, ktorý odporučil zobrať návrh zákona na vedomie a postúpiť ho na ďalšie legislatívne konanie.

Stanovisko za KOZ SR predniesol pán Lacko, ktorý nemal k návrhu zákona žiadne pripomienky a odporučil ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ odporúča návrh zákona na ďalšie legislatívne konanie po zapracovaní zásadnej pripomienky: k čl. I., novelizačný bod číslo 7, v časti písm. h)

RÚZ navrhla preformulovať uvedené písmeno nasledovne:

„h) v zariadeniach spoločného stravovania okrem tých zariadení, ktoré majú pre nefajčiarov vyhradených najmenej 50 % z plochy, ktorá je stavebne oddelená od časti pre fajčiarov tak, aby do priestoru vyhradeného pre nefajčiarov neprenikali škodlivé látky z tabakových výrobkov alebo z ich dymu a dechtu alebo z výrobkov, ktoré sú určené na fajčenie a neobsahujú tabak, pričom priestor pre nefajčiarov musí byť umiestnený pri vstupe do zariadenia.“

RÚZ navrhla vypustiť navrhovaný zákaz fajčenia v areáloch zariadení spoločného stravovania. Upozornila, že §2, odsek 4, písm. d) definuje fajčiarsky priestor ako spravidla neuzavretý priestor, v ktorom je povolené fajčiť. Areál zariadenia spoločného stravovania jednak nie je vymedzený v § 2, a je neuzavretým priestorom, a preto môžu na základe uvedeného ustanovenia vznikať aplikačné problémy. RÚZ upozornila tiež na to, že po prijatí navrhovanej úpravy by bolo de facto možné fajčiť v zariadení spoločného stravovania len v nato určených uzavretých priestoroch (fajčiareň). RÚZ je toho názoru, že dopady fajčenia na zdravie človeka v uzavretom priestore sú vzhľadom na koncentráciu škodlivých látok horšie ako dopady fajčenia v otvorených priestoroch.

RÚZ navrhla, aby bolo vypustené obmedzenie aplikácie výnimky pre zariadenia spoločného stravovania v priestoroch/budovách, v ktorých je úplne zakázané fajčiť. Uvedené ustanovenie tak ako je naformulované v predloženom návrhu môže viesť a vedie k výkladu, že v ktoromkoľvek zariadení spoločného stravovania, ktoré sa nachádza v objekte, kde je zakázané fajčiť, napr. v obchodnom dome, sa zakazuje fajčiť absolútne (teda nie je možné, ani aby uvedené zariadenie malo stavebne oddelenú fajčiarsku časť). Toto považuje RÚZ za neodôvodnenú diskrimináciu poskytovateľov reštauračných služieb v týchto budovách oproti konkurenčným zaradeniam, ktoré poskytujú rovnaké služby a teda vecne medzi nimi nie je žiaden relevantný rozdiel, čo by mohlo predstavovať porušenie rovných podmienok na podnikanie garantovaných článkom 35 Ústavy SR.

Stanovisko za ZMOS predniesol pán Dvonč, ktorý nemal k návrhu zákona žiadne zásadné pripomienky a odporučil ho na ďalšie legislatívne konanie.

V diskusii predkladateľka uviedla, že trvá na priorite zákazu fajčenia v nákupných centrách a ešte zváži fajčenie na verejných priestranstvách. AZZZ SR nesúhlasí s obmedzením fajčenia v reštauračných zariadeniach, ak je strava podávaná na otvorených priestranstvách.

**Záver**

**Rada**

1. **súhlasí s predloženým návrhom zákona s pripomienkou RÚZ,**
2. **ZMOS, KOZ SR a AZZZ SR súhlasia bez pripomienok,**

**C. odporúča návrh zákona na ďalšie legislatívne konanie.**

**K bodu 3**

Rôzne

* Predseda rady informoval, že rokovanie predsedníctva sa uskutoční dňa 01.02.2013, kedy sociálni partneri dohodnú termíny zasadnutí na rok 2013 a plenárne zasadnutie sa uskutoční dňa 11.02.2013, kedy bude schválený Plán práce HSR SR na rok 2013.
* Všetci sociálni partneri sú pripravení rokovať a s vládou podpísať Memorandum resp. Generálnu dohodu. Predseda rady na nasledujúce rokovanie predstaví návrh vlády SR.

Predseda rady pán Richter poďakoval prítomným za účasť na rokovaní a ukončil ho.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Slavomír M A N G A** ................................

podpredseda rady

za zamestnávateľov

**Roman K A R L U B Í K** ................................

podpredseda rady